Finnar eiga greiða leið inn í Atlantshafsbandalagið og innganga þeirra ætti ekki að taka langan tíma sagði framkvæmdastjóri NATO, eftir að forseti og forsætisráðherra Finnlands lýstu því yfir að landið ætti að sækja um aðild. Stjórnvöld í Kremlin segja að innganga Finna yrði túlkuð sem ógn við Rússland.
Þau Sauli Niinisto, forseti Finnlands, og Sanna Marin forsætisráðherra sendu frá sér sameiginlega yfirlýsingu í morgun, þar sem þau hvöttu til þess að Finnland myndi sækja um aðild að NATO. Búist er við að finnska þingið taki ákvörðun á næstu dögum, en í kjölfar innrásar Rússa í Úkraínu er nú mikill og almennur stuðningur við að Finnland sæki um aðild. Sömu sögu er að segja í Svíþjóð - talið er líklegt að bæði ríkin leggi inn formlega umsókn jafnvel í næstu viku. Aðild Finnlands og Svíþjóðar myndi hafa mikla þýðingu fyrir NATO, segir Albert Jónsson, fyrrverandi sendiherra og sérfræðingur í alþjóðamálum.
Bæði þessi ríki myndu bæta mjög verulega við herstyrk NATO, styrkja fælingarstefnu bandalagsins, auka sérstaklega öryggi Eystrasaltsríkjanna. Aðild myndi líka auka mjög möguleikana á nánara samstarfi norðurlanda í öryggis og varnarmálum; það hefur reyndar aukist verulega á undanförnum árum, sem og samstarf Svíþjóðar og Finna við NATO. En með aðild breytast lykilforsendur í þessu efni og það verður til alveg nýr grundvöllur fyrir samstarf í öryggis- og varnarmálum.
En ég held að almennt muni Rússar líta svo á að Svíar og Finnar séu í Vesturlandahópnum hvort sem er; þessi ríki gengu í ESB fyrir næstum 20 árum og hafa átt í mjög nánu samstarfi við NATO á undanförnum árum - og eins og ég nefndi: Eystrasaltssvæðið er mjög hervætt, og Kolaskagi líka. Auðvitað gætu Rússar bætt í, en það myndi ekki valda stórum breytingum sem ég fæ séð.
Forseti og forsætisráðherra Finnlands mæla með inngöngu landsins í Atlantshafsbandalagið. Framkvæmdastjóri NATO segir að umsóknarferli Finna og Svía eigi ekki að taka langan tíma. Stjórnvöld í Moskvu líta á inngöngu ríkjanna í NATO sem ógn við Rússland. 